b'\n_START_ARTICLE_\nHellfire Pass\n_START_SECTION_\nHistorie\n_START_PARAGRAPH_\nKonyu gennemsk\xc3\xa6ringen var en af de sektioner p\xc3\xa5 linjen som var s\xc3\xa6rligt vanskelig at bygge, da den var den st\xc3\xb8rste klippegennemsk\xc3\xa6ring p\xc3\xa5 jernbanen, samtidig med at den generelt l\xc3\xa5 meget afsides og at der var mangel p\xc3\xa5 ordentligt v\xc3\xa6rkt\xc3\xb8j til bygning. Det ville have v\xc3\xa6ret muligt at bygge en tunnel, men s\xc3\xa5 kunne man kun grave ud i de to ender, mens udgravningen kunne foreg\xc3\xa5 langs hele str\xc3\xa6kningen p\xc3\xa5 en gang, om end det kr\xc3\xa6vede en st\xc3\xb8rre indsats fra krigsfangernes side. De australske, britiske, hollandske og andre allierede krigsfanger blev sat til at arbejde i 18 timer i d\xc3\xb8gnet af japanerne for at gennemf\xc3\xb8re arbejdet. 69 fanger blev pryglet ihjel af de japanske og koranske vagter i l\xc3\xb8bet af de 6 uger det tog at bygge gennemsk\xc3\xa6ringen, og ca. 700 d\xc3\xb8de af kolera, dysenteri, sult og udmattelse. Hovedparten af d\xc3\xb8dsfaldene skete imidlertid blandt arbejdere, som japanerne lokkede til at komme og hj\xc3\xa6lpe til med at bygge jernbanen med l\xc3\xb8fter om gode jobs. Disse arbejdere, fortrinsvis malajer (kinesere, malajer og tamiler fra Malaya) led stort set lige s\xc3\xa5 meget under japanerne som krigsfangerne. Japanerne holdt ikke tal p\xc3\xa5 hvor mange arbejdere der d\xc3\xb8de._NEWLINE_Jernbanen blev aldrig bygget med langsigtet brug for \xc3\xb8je, og den blev ofte bombet af Royal Air Force under Burma felttoget. Efter krigen blev en stor del af linjen nedlagt. Der er ingen planer om at gen\xc3\xa5bne den.\n_START_SECTION_\nVore dage\n_START_PARAGRAPH_\nDer k\xc3\xb8rer ikke l\xc3\xa6ngere nogle tog p\xc3\xa5 denne str\xc3\xa6kning af linjen. Den n\xc3\xa6rmeste jernbanestation ligger i Nam Tok, hvor man kan tage med tog fra de statslige thailandske jernbaner over den ber\xc3\xb8mte Whampo Viadukt og over broen over floden Kwai til Kanchanaburi, som er den n\xc3\xa6rmeste st\xc3\xb8rre by og turistcenter. Bes\xc3\xb8gende til museet kommer i reglen fra Kanchanaburi. Det er muligt at tilmelde sig en dagtur til Erawan vandfaldet om morgenen efterfulgt af et bes\xc3\xb8g ved Hellfire Pass og dets museum om eftermiddagen, og derp\xc3\xa5 n\xc3\xa5 toget tilbage til Kanchanaburi for at krydse den ber\xc3\xb8mte bro omkring solnedgang._NEWLINE_Der er et museum, som underst\xc3\xb8ttes af thailandske og den australske regering p\xc3\xa5 stedet for at erindre om de lidelser, som de som var involveret i bygningen af jernbanen udstod. Det blev \xc3\xa5bnet af den dav\xc3\xa6rende premierminister i Australigen John Howard. Som en del af oplevelsen p\xc3\xa5 museet er det muligt at g\xc3\xa5 gennem selve gennemsk\xc3\xa6ringen langs en del af den gamle jernbane trass\xc3\xa9._NEWLINE_I 2006 fremkom der et forslag om at skabe en jernbaneforbindelse mellem otte syd\xc3\xb8stasiatiske lande, hvilket ville betyde at jernbaneforbindelsen mellem Thailand og Burma skulle genetableres. Det er uvist om denne skulle f\xc3\xb8lge den oprindelige hollanske jernbanerute gennem Hellfire Pass, da denne rute n\xc3\xb8dvendigvis blev bygget i en fart og til en lav standard hvad ang\xc3\xa5r kurver og h\xc3\xa6ldninger.'